สังคมข่าวหุ้น
แนวโน้มวันนี้มีโอกาสปรับรีบาวน์ได้บ้าง แต่การเคลื่อนไหวน่าจะเป็นในกรอบแคบ แนวรับ 1,590-1.600 จุด แนวต้าน 1,615-1,620 จุด
แนวโน้มวันนี้มีโอกาสปรับรีบาวน์ได้บ้าง แต่การเคลื่อนไหวน่าจะเป็นในกรอบแคบ แนวรับ 1,590-1.600 จุด แนวต้าน 1,615-1,620 จุด
30 ก.ย. 2564

*SET ไม่หลุด 1,600 จุด เป็นเซนติเมนต์ที่ดี และดัชนีลงมาปิดที่แนวรับ 1,605 จุด พอดีด้วย ทำให้แนวโน้มวันนี้มีโอกาสปรับรีบาวน์ได้บ้าง แต่การเคลื่อนไหวน่าจะเป็นในกรอบแคบ แนวรับ 1,590-1.600 จุด แนวต้าน 1,615-1,620 จุด
*ธีมกลุ่มหุ้นส่งออก ยังถูกแนะนำ “ซื้อ” จากบรรดานักวิเคราะห์ นำโดย TU บริษัท ไทยยูเนี่ยน กรุ๊ป จำกัด (มหาชน) ที่รับประโยชน์ค่าเงินบาทอ่อนค่า ส่วนราคาหุ้นล่าสุด ไม่ผ่านแนวต้าน 22.00 บาท อย่างเมื่อวานนี้วิ่งขึ้นมาได้แค่ 21.90 บาท แล้วมีแรงขายทำกำไร ส่วนวันนี้ ราคาหุ้นน่าจะยังแกว่งตัวในกรอบราคา 21.40-21.90 บาท เว้นแต่ รายย่อยทนไม่ไหว แห่กันขายออก นั่นจึงเป็นโอกาสของ “เจ้ามือ” รวมช่องฝั่ง Offer พาราคาผ่าน 22.00 บาทไปเลย
*เงินติดล้อ TIDLOR ต้องบอกก่อนว่า ราคาไอพีโอ 36.50 บาทนั้น มีเสียงวิพากษ์ว่าค่อนข้างแพงไปซักหน่อย แต่ราคาที่ยังยืนเหนือได้ก่อนหน้านี้เพราะ กองทุนยังถือหุ้นอยู่ และยังไม่ได้มีปัจจัยลบอะไรเข้ามากดดันแบบแรง ๆ แต่พอมีปัจจัยลบเข้ามา เช่น การแข่งขันสูงขึ้น (จาก SCBX) ปัญหาโควิด-19 การพัฒนาดิจิทัลแพลตฟอร์มล่าช้า บวกกับ P/E เทียบกับ KTC SAWAD MTC AMANAH ตัวเลขสูงกว่าชาวบ้าน ราคาเลยรูดลงมาอย่าสงที่เห็น ส่วน “พี่กอง” ที่เคยถือมาตั้งแต่ไอพีโอ สละเรือไปตั้งแต่ 39-40 บาทแล้ว แต่หากใครจะทยอยซื้อ แนะนำให้ไปรอบริเวณ 30 บาท บวก/ลบ เล็กน้อย
*SUPER บมจ.ซุปเปอร์ เอนเนอร์ยี คอร์เปอเรชั่น ล่าสุดปิด 0.93 บาท เป็นไปตามที่เคยเขียนบอกไว้ก่อนหน้านี้แล้วว่า ราคามันจะลงมาแน่นอน แล้วก็เป็นเช่นนั้นจริง ๆ แต่หากถามว่า ราคาจะลงอีกไหม ฟันธงไปเลยว่า “ลง” และหากใครอยากจะซื้อ (เก็งกำไร) ให้รอต่ำกว่า 0.90 บาท เท่านั้น ราคามันจะลงไปแน่นอน ส่วนราคาหุ้นจะดีดกลับเมื่อไหร่ ก็ขึ้นอยู่กับรายย่อยจะขายหุ้นออกไปเยอะเท่าไหร่นั่นแหละ หากเจ้ามือเห็นว่า รายย่อยขายออกมามากพอสมควรแล้ว วันดีคืนดี แดดร่มลมตก เขาก็จะดันราคาขึ้นมา แต่หากรายย่อยยังถือแช่ไว้อยู่ ราคาอาจจะถูกกดลงไปได้อีก วัดใจกับเจ้ามือดู ทุนเจ้ามือน่าจะต่ำกว่า 0.90 บาทเยอะ แต่ทางที่ดีอย่าเข้ามายุ่งกับเจ้ามือหุ้นซุปเปอร์ฯ ซังกะบ๊วยจะดีที่สุด
*GUNKUL บมจ.กันกุลเอ็นจิเนียริ่ง ราคาวานนี้ขึ้นมาสูงสุด 5.05 บาท แต่ยืนไม่ได้ เพราะเจ้ามือยังไม่ยอมง่าย ๆ หรอก หลังจากลากราคาหุ้นขึ้นมาเพื่อเรียกรายย่อยเข้ามาช่วยกันซื้อ แล้วทุบ ปล่อยค้างเติ่งอยู่บนดอยอีกรอบ เลยอยากจะบอกว่า หากกันกุลฯ ราคาถูกนำพาขึ้นมาบริเวณ 4.90 บาท นี่นะ คือเขตแดนอันตรายแล้ว ต้องระวังการเข้าลงมาก ๆ แต่หากราคาลงมาบริเวณ 4.60–4.70 บาท พอจะปลอดภัย ทยอยสะสมได้ แล้วรอเจ้ามือ เขาลากขึ้นไป แล้วค่อยไปปล่อยแถว 4 บาท ปลาย ๆ คือ ต้องเรียนรู้พฤติกรรมของเจ้ามือของหุ้นนั้น ๆ และจับจังหวะให้ได้
*บมจ.ชโยกรุ๊ป (CHAYO) แจ้งข่าวว่าบริษัทชนะประมูลซื้อสินทรัพย์ด้อยคุณภาพ (NPA และ NPL) จากสถาบันการเงินแห่งหนึ่ง เพิ่มเติมมูลค่า 229.16 ล้านบาท ณ วันที่ 30 ก.ย. 64 บริษัทมีหนี้เสียภายใต้การบริหารจำนวน 65,940 ล้านบาท แบ่งเป็นหนี้เสียที่มีหลักประกัน 15,882 ล้านบาท และ หนี้ที่ไม่มีหลักประกัน 50,058 ล้านบาท (ไม่รวมทรัพย์รอการขายหรือ NPA อีก 399.01 ล้านบาท)
 
 